Η Αμαξοστοιχία- Θέατρο το Τρένο στο Ρουφ

Αμαξοστοιχία-Θέατρο το Τρένο στο Ρουφ
-------------------------------------

Η Αμαξοστοιχία- Θέατρο το Τρένο στο Ρουφ είναι ένας πολιτιστικός πολυχώρος της Αθήνας που βρίσκεται σταθμευμένος στον Σιδηροδρομικό και Προαστιακό Σταθμό του Ρουφ. 

Ιδρύθηκε από την ηθοποιό και σκηνοθέτρια Τατιάνα Λύγαρη το 1997, όταν για τις ανάγκες της site specific θεατρικής παράστασης *Λαχτάρα για κεράσια* ανακαίνισε ένα παροπλισμένο βαγόνι του ΟΣΕ, διαμορφώνοντάς το σε πλήρως εξοπλισμένη θεατρική σκηνή. 

Αποτελεί ένα σπάνιο μνημείο του σύγχρονου πολιτισμού και της βιομηχανικής ιστορίας της Ελλάδας αλλά και τον μοναδικό σιδηροδρομικό πολιτιστικό πολυχώρο σε ολόκληρο τον κόσμο.

Βαγόνια
-------

Η Αμαξοστοιχία αποτελείται από δέκα ανακαινισμένα βαγόνια- αντίκες -μεταξύ των οποίων ένα σπάνιο αυθεντικό *Wagon Restaurant* του θρυλικού τρένου Orient Express και μία ατμομηχανή τύπου Breda. Όλα μαζί συνιστούν ένα πλήρη πολιτιστικό πολυχώρο που περιλαμβάνει θεατρική σκηνή, μουσική σκηνή, εναλλακτική σκηνή για performances, εστιατόριο, φουαγιέ, μπαρ, καμαρίνια, βοηθητικούς χώρους αλλά και υπαίθριο stage για κάθε είδους καλλιτεχνικές δράσεις.

#### Ατμομηχανή Breda

Η διατηρητέα Ατμομηχανή ανήκει στη σειρά Breda Μα1001-1020 και είναι κατασκευής 1953. Αποτελεί σπάνιο κομμάτι της νεοελληνικής και βιομηχανικής ιστορίας της χώρας καθότι υπήρξε μέρος των πολεμικών αποζημιώσεων της Ιταλίας προς την Ελλάδα.

#### Θεατρικό Βαγόνι

Το *Θεατρικό Βαγόνι* είναι η θεατρική σκηνή της Αμαξοστοιχίας- Θεάτρου. Πρόκειται για μία ανακατασκευασμένη ιταλική επιβατάμαξα της δεκαετίας του 1950 διαμορφωμένη ως μία κομψή πλήρως εξοπλισμένη θεατρική σκηνή, όπου παρουσιάζονται θεατρικές, χορευτικές και μουσικές παραστάσεις, διαλέξεις κ.α. Εδώ επίσης φιλοξενείται η Παιδική Σκηνή. Διαθέτει επίσης μηχανισμό προσομοίωσης κίνησης τρένου.

#### Μουσικό Βαγόνι Orient Express

Το διατηρητέο *Μουσικό Βαγόνι Orient Express* αποτελεί τη μουσική σκηνή του πολυχώρου. Κατασκευής του 1926, είναι ένα πλήρως ανακαινισμένο, αυθεντικό βαγόνι- εστιατόριο μεγάλης ιστορικής και αισθητικής αξίας, αφού υπήρξε τμήμα του μυθικού τρένου "Simplon Orient Express", που συνέδεε το Παρίσι με την Αθήνα και την Κωνσταντινούπολη.

#### Wagon-Bar

Tο *Wagon-Bar* είναι μια ξύλινη, βουλγάρικη, φορτάμαξα του 1966, που λειτουργεί ως φουαγιέ του πολυχώρου και μπαρ. Συχνά φιλοξενούνει site specific performances.

#### Wagon-Restaurant

Tο *Wagon-Restaurant* είναι μία αναπαλαιωμένη προπολεμική εστιάμαξα, που σήμερα λειτουργεί ως το εστιατόριο του πολυχώρου. Συχνά φιλοξενεί εικαστικές εγκαταστάσεις, εκθέσεις φωτογραφίας και πρωτότυπα καλλιτεχνικά δρώμενα.

#### New Wagon

Το New Wagon είναι μια επιβατάμαξα με 12 κουπέ, γερμανικής προέλευσης, στην οποία πραγματοποιούνται άνοιξη και φθινόπωρο τα Φεστιβάλ της Αμαξοστοιχίας- Θεάτρου, κινηματογραφικά γυρίσματα και εικαστικές εκδηλώσεις.

#### Αποβάθρα

Η Αποβάθρα είναι το ανοιχτό bar-restaurant του πολυχώρου τους καλοκαιρινούς μήνες. Επίσης, λειτουργεί και ως μικρό υπαίθριο μουσείο όπου εκτίθενται μουσειακά οχήματα και παλαιά αντικείμενα του Σιδηροδρόμου.

Πολιτισμός
----------

Το καλλιτεχνικό πρόγραμμα της Αμαξοστοιχίας-Θεάτρου περιλαμβάνει ποικίλες παραγωγές από όλους τους τομείς της Τέχνης (θέατρο, μουσική, χορός, εικαστικά, λόγος) και συνδυάζει τον πολιτισμό με την εστίαση με το Wagon-Bar και το Wagon-Restaurant. Κάθε άνοιξη και καλοκαίρι οι καλλιτεχνικές δράσεις καθώς και οι δραστηριότητες της εστίασης μεταφέρονται στον υπαίθριο χώρος της Αποβάθρας.

Το συνολικό έργο της Αμαξοστοιχίας-Θεάτρου το Τρένο στο Ρουφ τόσο με όρους ποιοτικούς και καλλιτεχνικούς όσο και ποσοτικούς είναι εντυπωσιακό: Ενδεικτικά, ο αριθμός των μαθητών που έχουν παρακολουθήσει τις δράσεις της Παιδικής Σκηνής ξεπερνά τις 140.000, ενώ οι καλλιτέχνες και έχουν συμμετάσχει σε παραγωγές και συμπαραγωγές της Αμαξοστοιχίας ανέρχονται σε περισσότερους από χίλιους. Ο αριθμός των ατόμων που έχουν επισκεφθεί τον πολυχώρο και έχουν παρακολουθήσει τις δράσεις του ξεπερνάει το 1.000.000 χωρίς να υπολογίζεται ο επισκεπτών της εστίασης.

Οι παραγωγές και συμπαραγωγές του Τρένου στο Ρουφ έως σήμερα ανέρχονται σε πάνω από 400, στη συντριπτική τους πλειονότητά πρωτότυπες ή κατόπιν ανάθεσης. Σε πανελλήνια/ παγκόσμια πρεμιέρα έχουν μεταφραστεί έργα σπουδαίων ξένων συγγραφέων ενώ έχουν παραγγελθεί καινούρια από σημαντικούς και καταξιωμένους Έλληνες συγγραφείς (Ευγένιος Τριβιζάς, Λένα Διβάνη, Αύγουστος Κορτώ, Ηλίας Μαμαλάκης) και συνθέτες (Μίκης Θεοδωράκης, Γιώργος Ανδρέου, Μηνάς Αλεξιάδης).

#### Φεστιβάλ Νέων Καλλιτεχνών και Σύγχρονου Χωρού

Κάθε χρόνο, η Αμαξοστοιχία- Θέατρο διοργανώνει το Φεστιβάλ Νέων Καλλιτεχνών "Τα 12 Κουπέ" (τον Μάιο) και το Φεστιβάλ Σύγχρονου Χορού Compartments Dance Project (τον Σεπτέμβριο). Μέχρι σήμερα, στα φεστιβάλ της Αμαξοστοιχίας έχουν συμμετάσχει πάνω από 224 ομάδες νέων καλλιτεχνών ενώ ο συνολικός τους αριθμός ξεπερνάει τους 1.000.

Εστίαση
-------

Η Αμαξοστοιχία- Θέατρο το Τρένο στο Ρουφ είναι από τα πρώτα θέατρα που ενέταξε την εστίαση στην πολιτιστική του δραστηριότητα συνδυάζοντας δείπνο με παράσταση. Στον πολυχώρο λειτουργούν ξεχωριστά εστιατόριο (Wagon- Restaurant) και μπαρ (Wagon- Bar). Το καλοκαίρι, η εστίαση μεταφέρεται στον εξωτερικό χώρο της Αποβάθρας, δίπλα ακριβώς στα βαγόνια της Αμαξοστοιχίας.


1. ↑  «Το Τρένο στο Ρουφ - Λαχτάρα για κεράσια». *totrenostorouf.gr*. Ανακτήθηκε στις 16 Απριλίου 2024.
2. ↑  «Το Τρένο στο Ρουφ». *totrenostorouf.gr*. Ανακτήθηκε στις 16 Απριλίου 2024.
3. ↑  «Το Τρένο στο Ρουφ». *totrenostorouf.gr*. Ανακτήθηκε στις 16 Απριλίου 2024.
4. ↑  «Το Τρένο στο Ρουφ». *totrenostorouf.gr*. Ανακτήθηκε στις 16 Απριλίου 2024.
5. ↑  «Το Τρένο στο Ρουφ». *totrenostorouf.gr*. Ανακτήθηκε στις 16 Απριλίου 2024.
6. ↑  «Το Τρένο στο Ρουφ». *totrenostorouf.gr*. Ανακτήθηκε στις 16 Απριλίου 2024.
7. ↑  «Το Τρένο στο Ρουφ». *totrenostorouf.gr*. Ανακτήθηκε στις 16 Απριλίου 2024.
8. ↑  «Το Τρένο στο Ρουφ». *totrenostorouf.gr*. Ανακτήθηκε στις 16 Απριλίου 2024.
9. ↑  «Το Τρένο στο Ρουφ». *totrenostorouf.gr*. Ανακτήθηκε στις 16 Απριλίου 2024.
10. ↑  «Το Τρένο στο Ρουφ». *totrenostorouf.gr*. Ανακτήθηκε στις 16 Απριλίου 2024.
11. ↑  «Το Τρένο στο Ρουφ». *totrenostorouf.gr*. Ανακτήθηκε στις 16 Απριλίου 2024.
12. ↑  «Το Τρένο στο Ρουφ». *totrenostorouf.gr*. Ανακτήθηκε στις 16 Απριλίου 2024.